বারাসত-মধ্যমগ্রামের কালীপুজোর সুনাম রয়েছে। আর তা দেখার জন্য অমিতাভ মালিকের এক সহকর্মীকে সপরিবার আমন্ত্রণ জানিয়েছিলেন স্ত্রী বিউটি। এখন তাঁরা আসছেন নিহত সহকর্মীর স্ত্রীয়ের পাশে থাকতে। 
দুর্গাপুজোয় মধ্যমগ্রামের পাটুলির শরৎকাননের বাড়িতে আসেননি অমিতাভ (শানু)। দীপাবলিতে তাঁর ফেরার কথা ছিল। দার্জিলিং সদর থানায় কালীপুজো বড় হলেও চলতি বছরের পরিস্থিতি ভিন্ন। তার প্রভাব পড়েছে থানার পুজোতেও। সে কারণেই ছুটি পেয়েছিলেন অমিতাভ। আর বিউটিও অতিথিদের সঙ্গে কালীপুজো দেখার  ‘প্ল্যান’ করে ফেলেছিলেন। এখন মধ্যমগ্রামের বাড়িতে অমিতাভের ঘরেই নিজেকে বন্দি করে রেখেছেন বছর তেইশের তরুণী। বললেন, ‘‘গত বছর এলাকার বিভিন্ন কালীপুজোর মণ্ডপে ঘুরেছিল ও। পুলিশ বলে অনেকেই  খাতির করে সুবিধা দিতে চাইতো। অমিতাভ কখনও কারও কাছ থেকে সুবিধা নেয়নি।’’ গত কয়েকদিনের মতোই এদিনও তাঁর কাছে এসেছিলেন কলেজের সহপাঠীরা।
বিয়ের পর প্রথম জামাইষষ্ঠীতে বারাসতের ন’পাড়ায় শ্বশুরবাড়িতে আসতে পারেননি দার্জিলিং পুলিশের সাব-ইনস্পেক্টর। সেসময় দার্জিলিংয়েই গিয়েছিলেন বিউটির বাবা দেবদাস এবং মা রূপা দত্ত। কন্যা তখন তাঁদের বলেছিলেন, দিনটা মনে রাখার মতো! মা রূপার কথায়, ‘‘মেয়ে বলেছিল, মনে রাখার মতো। সত্যিই মনে থাকল! প্রথম এবং শেষ জামাইষষ্ঠী...।’’ 
শরৎকাননে এদিন আলোর লেশমাত্র নেই। নাম-কা-ওয়াস্তে পাঁচ-ছ’ফুটের মণ্ডপ তৈরি হয়েছে। বারাসত-মধ্যমগ্রামের কয়েকটি পুজোকমিটির তরফে অমিতাভের ছবিতে শ্রদ্ধা জানাতে বিউটিকে মণ্ডপে নিয়ে যাওয়ার আমন্ত্রণ এসেছিল পরিজনদের কাছে। তা সটান খারিজ করেছেন তাঁরা।